
			Ståle Solbakken

			Løvehjerte

			I samarbeid med Peter Sloth og Knut Espen Svegaarden

			«Jeg angrer ikke på at jeg signerte for FC Köln på bekostning av landslaget den gangen i 2011, jeg mente at norsk fotball heller skulle være stolt av at vi hadde fått en trener i en av de store ligaene enn å klage på det valget jeg tok.

			Det som ble vanskelig å svelge, var at dette ble brukt mot meg da jobben som norsk landslagssjef igjen var ledig i 2013, da Drillo hadde gått seg fast. Jeg var ferdig i Wolverhampton, og vurderte hva jeg skulle gjøre videre. Jeg hadde tilbud om å returnere til FCK, men landslaget fristet veldig, og jeg tenkte at dette kan være min sjanse. Men da ble jeg ikke engang innkalt til intervju, og jobben gikk til Per-Mathias Høgmo.

			Det at jeg noen år tidligere hadde sagt først ja, så nei, ble uten tvil brukt mot meg av noen i fotballforbundet. »

			Om forfatteren:

			STÅLE SOLBAKKEN (f. 1968) er tidligere fotballspiller for Grue IL, Ham-Kam, Lillestrøm, Wimbledon, AaB og FC København. Han spilte 58 kamper for Norge og var med i både VM 1998 og EM 2000. Han har vært trener for Ham-Kam, FC Köln og Wolverhampton i tillegg til FC Køben-havn, der han i dag er manager.

			PETER SLOTH (f. 1974) er journalist i danske Ekstra Bladet. Fra 2004 til 2015 var han reporter i sportsredak- sjonen med fagområdene FC Køben-havn og boksing. Han har utgitt en rekke bøker, blant annet om Morten Olsen og Preben Elkjær.

			KNUT ESPEN «SVEA» SVEGAARDEN (f. 1962) er journalist og kommentator i VGs sportsredaksjon. Han har fulgt norsk og internasjonal fotball tett siden 1985, og har vært på ti EM- og VM-sluttspill. Han har tidligere utgitt boka Ti dager, fire gull om skiskytteren Ole Einar Bjørndalen (2002). Svegaarden skriver også årlig i Sportsboken.

			Om boken:

			STÅLE SOLBAKKEN vil vinne. Ikke bare litt, men helt, fullstendig, totalt. Men en seier går fort i glemmeboka. Tapte kamper sitter mye lenger i kroppen og kan gjøre ham søvnløs. 

			Her inviterer vinnerskallen Ståle leseren inn i sitt fotballiv, der taktikken legges,  kontraktene forhandles og spillerne formes. Vi blir med tilbake til oppveksten på Grue, følger karrieren som spiller i Ham-Kam, Lillestrøm og på landslaget under Drillo, som ung trener i Ham-Kam, og som suksessrik sjef i FC København. Vi er også med på sidelinjen under hans mislykkede opphold i FC Köln og Wolverhampton.

			Ståle forteller åpent og ærlig om karrierens opp- og nedturer, om dramatikken da hjertet hans stoppet, om familien og om hvordan han ønsker at fotball skal spilles. 

			LØVEHJERTE er en fortelling om en engasjert og kompromissløs leders store krav til medarbeiderne sine, men først og fremst om Ståles egne krav til seg selv.

			Tilbakemeldinger vedrørende denne boken kan sendes til ebok@aschehoug.no

			Jeg er et privilegert menneske. Jeg har en familie jeg elsker, en jobb jeg elsker, gode venner og god økonomi. Kort sagt: Et liv med alle tenkelige muligheter.

			Langt fra alle mennesker er like heldige. Overalt på kloden lever folk i nød, i sult og på flukt. For meg er det innlysende at vi i den privilegerte delen av verden skal hjelpe de som har minst. Det er vår menneskelige plikt.

			Det ser dessverre ut som den tanken har gått av moten blant størsteparten av våre folkevalgte politikere. Det smerter meg å konstatere at et inhumant menneskesyn også har slått rot i partier som jeg ellers alltid har sympatisert med. Politikerne snur seg vekk fra problemene. Jeg forstår ikke at de tør.

			Jeg er veldig opptatt av at barn og unge skal ha det bra, og få sine sjanser i livet. Derfor vil mine inntekter fra denne boka, blant annet, gå til Bofellesskapet for enslige, mindreårige asylsøkere i Grue kommune. Det er en døgnbemannet enhet i et slags omsorgssenter. 

			I tillegg vil pengene komme «vanlige» flyktningfamilier til gode, der vi blant annet kan sørge for mer fotballaktivitet, ved hjelp fra bedre trenere og flere aktiviteter for barn og ungdom i Grue kommune. Pengene vil bli satt i et fond, disponert av kommunen, som først og fremst bruker dem på enslige, mindreårige flyktninger, men også på andre gode formål i Grue kommune.

			Det er viktig for meg å kunne gi noe tilbake til hjemkommunen min, som har betydd så mye for meg.

			Ståle Solbakken

			Januar 2018

			Vinn eller forsvinn

			En kvart milliard kroner er et temmelig vilt beløp. Hvis jeg tar én gal beslutning i en kvalikkamp til Champions League, kan det koste arbeidsgiveren min 250 millioner danske kroner. Og omvendt: FC København kan tjene omtrent det samme hvis jeg tar en riktig, kamp­avgjørende beslutning.

			Det er ærlig talt ikke noe jeg tenker over et sekund i kampens hete. Man er nødt til å opparbeide seg en form for rustning, en like­gyldighet til alle pengene. Det er ikke så vanskelig for meg: Taper vi, er min sårede personlige og faglige stolthet mye mer alvorlig enn de 250 millionene vi har gått glipp av. Men jeg må innrømme at jeg plages under den typen kamper.

			Saken er den at jeg vil vinne. Ikke bare litt, men helt, fullstendig, totalt. Sånn har jeg vært siden jeg begynte å spille fotball da jeg var ganske liten. I 11–12-årsalderen gråt jeg av frustrasjon hvis laget mitt tapte. Jeg gråt mye. Ikke på banen, men senere, om kvelden når jeg lå alene i senga. Det gikk heldigvis sjelden ut over andre, selv om en lagkamerat skulle ha levert dårlig og vært grunnen til at vi tapte. Nei, jeg rettet frustrasjonen mot meg selv og var mest lei meg hvis jeg selv hadde prestert for dårlig. Jeg gråter ikke lenger, men nederlag irriterer meg fortsatt voldsomt. Det gjelder mest i fotball, men også i andre typer spill. Da jeg og kona nettopp hadde møtt hverandre, ble vi bare uvenner når vi spilte backgammon og hun vant. Da smadret jeg hele brettet.

			Det er heldigvis sjelden at jeg går over streken i store, internasjonale kamper. Når vi har spilt de avgjørende kampene i Champions League-kvalifisering mot Rosenborg eller APOEL, med mange millioner på spill, har jeg vært konstruktiv og rolig i alt jeg har gjort. I de aller største kampene vet jeg at alle på og rundt banen kjemper alt de kan, i samtlige sekunder kampen varer. Det er ikke sikkert at de er like mye på i hvert eneste minutt av en kamp mot Silkeborg. Det kan gjøre meg forbanna, for jeg er alltid hundre prosent klar og forberedt. Jeg stiller krav til alle i organisasjonen, og lever de ikke opp til kravene, blir jeg frustrert og sint.

			Hvis en spiller ikke løper nok, og det irriterer meg, kan jeg godt finne på å snu meg til vår fysiske trener Anders Storskov og rope: «Hvorfor i helvete kan han ikke løpe mer, det er da din jobb å få dem i form!» Eller hvis Robin Olsen for tredje gang sparker ballen ut over sidelinja, retter jeg sinnet mot keepertrener Anton Scheutjens: «Hvorfor i helvete har du ikke lært ham å sparke en ball?» sier jeg. Men det er jo jeg som har det overordnede ansvaret, så i den situasjonen kjefter jeg egentlig på meg selv. 

			Én gang gikk det galt internasjonalt, da vi spilte mot Real Madrid på Santiago Bernabéu, i Champions League 2013. Like før vi gikk ut på banen, tok jeg tak i Johan Wiland, keeperen vår den gangen: «Når ballen blir slått mot bakerste stolpe, skal du ikke gå ut av målet for å ta den med mindre du er hundre prosent sikker på å få tak i den», sa jeg, for jeg hadde sett Cristiano Ronaldo dukke opp akkurat der så mange ganger i de andre kampene til Real Madrid. Hver gang keeperen trodde han kunne ta ballen og feilet, hadde Ronaldo stått klar til å heade ballen i tomt mål.

			«La backen vår bli på Ronaldo mens du blir på streken, med mindre du er bombesikker», sa jeg. Og hva skjedde? På stillingen 0–0 etter 35 minutter, headet Ronaldo ballen i tomt mål.

			Johan Wiland hadde fortjent en skikkelig overhøvling, men det var ikke mulig siden han var ute på banen. Så i stedet skjelte jeg ut Anton Scheutjens. Så ettertrykkelig at han kom til meg dagen etter og sa at han ikke ville sitte på benken under kampene våre. Jeg tenkte kort på saken, og så tok jeg ham inn til en samtale.

			«Du skal sitte på benken under kampene våre. Det er rett og slett en ordre», sa jeg og fortsatte: «Det var bare én som gjorde feil – i tillegg til Wiland, og det var meg. Jeg gikk altfor hardt ut mot deg.» Og så var den saken ute av verden.

			Jeg håper og tror at jeg selv ville kontaktet Anton for å be om unnskyldning, hvis ikke han hadde kommet til meg. Det gjorde jeg i hvert fall med vår tredjekeeper, Kim Christensen, en dag jeg selv deltok på treningen. Laget mitt hadde Kim i mål, og vi tapte. Jeg syntes rett og slett at Kim var elendig, og jeg sa så mange stygge ting til ham at jeg etter treningen måtte gå ned i kjelleren, der han drev med styrketrening: «Kim, i dag gikk jeg for langt. Du er en god keeper.»

			I sånne situasjoner blir jeg forbanna og rekker ikke å veie mine ord. Hvis jeg i tillegg har blitt irritert over noe annet under kampen eller treningen, så blir skyllebøtta jeg leverer helt sikkert dobbelt – eller fire ganger – så ille som den burde vært.

			Det er kun i konkurransesituasjoner jeg reagerer sånn. Likevel kan jeg bli overrasket over meg selv. Jeg er femti år gammel, og kan likevel finne på å snakke sånn til voksne mennesker som gjør sitt absolutt beste.

			Det har skjedd mange, mange ganger at jeg har kommet hjem etter en kamp, tenkt tilbake på noen reaksjoner underveis, og konkludert med at der var jeg nok for hard med den eller den.

			Når jeg virkelig har gått for langt, går jeg til vedkommende og ber om unnskyldning.

			Jeg er helt sikkert et roligere menneske nå enn da jeg var 36 og trente Ham-Kam det første året, men jeg er fortsatt et konkurransemenneske med temperament, og utbruddene får jeg nok aldri helt bukt med.

